БОЗИЙ Натбий Мухьэмэд и къуэр
Къэбэрдей-Балъкъэр Республикэм хэщIыныгъэ хьэлъэ игъуэтащ. 2020 гъэм дыгъэгъазэм и 16-м и ныбжьыр илъэс 71-м иту дунейм ехыжащ республикэм и къэрал къулыкъущIэшхуэ, Къэбэрдей-Балъкъэрым щIыхь зиIэ и ухуакIуэ, Къэбэрдей-Балъкъэр Республикэм и Къэрал чэнджэщэгъу Бозий Натбий Мухьэмэд и къуэр.
Натбий Мухьэмэд и къуэр КъБР-м щыщ Аруан щIыналъэм хыхьэ Псыгуэнсу къуажэм 1950 гъэм накъыгъэм и 25-м къыщалъхуащ. Курыт школ нэужьым Къэбэрдей-Балъкъэр къэрал университетым щIэтIысхьащ икIи ар ехъулIэныгъэкIэ 1972 гъэм къиухуащ, инженер-ухуакIуэ IэщIагъэр иIэу.
Лэжьэн щIидзащ «Каббалкмежколхозстрой» зэгухьэныгъэм и Аруан МКСУ-1-м и ПТО-м и инженеру, иужькIэ мастеру, инженер нэхъыщхьэу, управленэм и унафэщIу щытащ. 1980 гъэм къыщыщIэдзауэ ар КПСС-м и Аруан щIыналъэ комитетым и секретарщ, 1983 — 1986 гъэхэм цIыхубэ депутатхэм я Аруан щIыналъэ Советым и исполкомым и унафэщIщ.
1985 гъэм Бозий Н. М. Ростов дэт парт школ нэхъыщхьэр къиухащ, политолог IэщIагъэр игъуэтауэ.
1986 — 1992 гъэхэм ар лэжьащ КПСС-м и Тэрч щIыналъэ комитетым и япэ секретару, иужькIэ цIыхубэ депутатхэм я Тэрч щIыналъэ Советым и унафэщIу. ИужькIэ илъэсихкIэ ар и Iэтащхьэу щытащ Аруан щIыналъэм и администрацэм. 1998 — 2003 гъэхэм ар Къэбэрдей-Балъкъэр Республикэм ухуэныгъэмкIэ и министру щытащ.
Бозий Н.М. хахащ Къэбэрдей-Балъкъэрым и Совет Нэхъыщхьэм и епщыкIутIанэ зэхуэсыгъуэм и депутату, КъБР-м и Парламентым ЛIыкIуэхэмкIэ и Советым и япэ, етIуанэ зэхуэгъэсыгъуэхэм я депутату, КъБР-м и Парламентым и ещанэ, еплIанэ зэхуэгъэсыгъуэхэм хабзэубзыху органым и УнафэщIым и къуэдзэу лэжьащ.
Республикэм и лIыкIуэ, хабзэубзыху органым и депутату щыткIэрэ, Натбий Мухьэмэд и къуэм жэуаплыныгъэшхуэ хэлъу икIи Iуэхум хуэIэзэу жыджэру хэтащ хабзэубзыху лэжьыгъэм.
2016 гъэм Бозий Н. М. ягъэуващ Къэбэрдей-Балъкъэр Республикэм и Къэрал чэнджэщэгъуу икIи республикэм и къэрал властым и органхэмрэ щIыпIэ унафэр зегъэкIуэнымкIэ органхэмрэ щIэгъэкъуэн яхуэхъуащ КъБР-м къыпэщыт социально-экономикэ къалэнхэр гъэзэщIэным хуэунэтIауэ езыхэм я пщэ къыдэхуэхэр ехъулIэныгъэкIэ, сэбэпынагъ нэхъыбэ къыдэкIуэу абыхэм зэфIагъэкIынымкIэ.
Натбий Мухьэмэд и къуэм и лэжьыгъэфIхэм папщIэ къэрал гулъытэ игъуэтащ. Абы къыхуагъэфэщащ Зэныбжьэгъугъэ, «Къэбэрдей-Балъкъэр Республикэм и пащхьэ щиIэ фIыщIэхэм папщIэ» орденхэр, Къэбэрдей-Балъкъэр Республикэм и ЩIыхь тхылъыр, медаль зэмылIэужьыгъуэхэр. Бозийм къыфIащащ «Къэбэрдей-Балъкъэр Республикэм щIыхь зиIэ и ухуакIуэ» цIэ лъапIэр.
Бозий Н. М. хабзэубзыху IэнатIэм щызэфIигъэкIа лэжьыгъэшхуэм къыпэкIуэу къратащ Урысей Федерацэм и Федеральнэ Зэхуэсым и палатитIми я ЩIыхь тхылъхэр, Къэрал Думэм «Парламентаризмэм зегъэужьыным хуищIа хэлъхьэныгъэм папщIэ» и дамыгъэр, КъБР-м и Парламентым и ЩIыхь тхылъыр. Абы къратащ «Урысейм пщIэ зиIэ и ухуакIуэ» дамыгъэр, IуэхущIапIэ зэмылIэужьыгъуэхэм я дамыгъэ лъапIэхэр. Натбий Мухьэмэд и къуэр Мэхъэчкъалэрэ Тэрч къалэмрэ щIыхь зиIэ я цIыхущ.
Къэрал, хозяйственнэ, жылагъуэ Iуэхухэм я сыт хуэдэ IэнатIэми Бозий Н. М. и къару, щIэныгъэ, Iэзагъэ емыблэжу, Къэбэрдей-Балъкъэрым и зэкъуэтыныгъэр хъумэным, республикэм зиужьыным, ар ефIэкIуэным хьэлэлу хуэлажьэу пэрытащ. Ар дзыхь зэбгъэз хъу ныбжьэгъу пэжу, и унагъуэм исхэм яхуэгуапэу щытащ.
Къэбэрдей-Балъкъэрым и къуэ щыпкъэхэм ящыщ зым, зи псалъэм тебгъуэтэжу, жэуаплыныгъэ зыхэлъу, ныбжьэгъу гумащIэу, цIыхум и гуныкъуэгъуэр зыхэзыщIэу щытам и фэеплъ нэхур игъащIэкIэ дигу илъынщ.
КIуэкIуэ К. В., Егоровэ Т. Б., Мусуков А. ТI., Къуэдзокъуэ М. М., Мэкъуауэ Т. Э., Ажий В. Хь., Алътуд Ю. Къ., Аттаев Ж. Ж., Беппаев С. У., Бэрбэч А. Хь., Берд Хь. А., Бечелов И. Б., Быф А. Ж., Геккиев З. Д., Геляхов А. С., Джэш В. М., Говоров С. А., Губин Г. С., Дадэ М. А., Жанатаев С. А., Жаным Р. М., Залиханов М. Ч., Зумакулов Б. М., Къанокъуэ А. Б., Канунников А. Д., Къардэн М. Н., Къармокъуэ Хь. М., Клевцов М. М., КIуэкIуэ Ю. А., Къуныжь М. А., Маслов Н. А., Марьяш И. Е., Нэхущ З. А., Пэнагуэ М. А., Сэхъу В. Къ., Сэхъурокъуэ Хь. Хь., Тау П. Къ., Тату Къ. Б., Ульбашев М. М., Уянаевэ А. М., Федченкэ Л. М., Хьэщхъуэжь А. Б., ХьэфIыцIэ М. М., Хъубий М. Б., Чеченов А. А., Шыхъуэбахъуэ М. Хь., Щхьэгуэш А. Л.
